1.לפני בקשת הנתבעת מיום 14.12.16.
2.התובעת המציאה לנתבעת תצהיר גילוי מסמכים ספציפי והצהירה בו כי שורת מסמכים המבוקשים על ידי הנתבעת אינם מצויים בידיה. לטענת הנתבעת, לאור מהות המסמכים, אלה צריכים להיות בידי הנתבעת ויש מקום לחשש כי התובעת לא עשתה את המאמץ הנדרש לצורך הצגתם.
3.מאחר שהתובעת הצהירה בתצהיר כי המסמכים אינם בידיה, לא ניתן בשלב זה של הדיון לקבוע כי ההצהרה אינה נכונה או אינה מדויקת. יחד עם זאת, התצהיר מטעם התובעת לא נערך כדין ולא מופיעה בו ההצהרה הנדרשת על פי התקנות אשר בה על המצהירה להצהיר: "לפי מיטב ידיעתי ואמונתי לאחר חקירה ודרישה שעשיתי אין – ומעולם לא היו - בחזקתי או בשליטתי, או בחזקתו או בשליטתו של כל אדם אחר מטעמי, כל תעודה, חשבון, פנקס חשבונות, שובר, קבלה, תזכיר, כתב או העתק או תמצית של מסמך כזה, וכל מסמך אחר, הנוגע לענינים השנויים במחלוקת במשפט זה, פרט למסמכים שפרטתי לעיל".
לפיכך, התובעת תמציא לנתבעת, תוך 7 ימים, תצהיר גילוי מסמכים כללי וספציפי מתוקן אשר יכלול את ההצהרה הנ"ל. התובעת תגיש את התצהיר המתוקן גם לבית המשפט.
4.מאחר שלטענת הנתבעת, מסמכים מסוימים שגולו בתצהיר גילוי המסמכים לא הועברו לה, התובעת תמציא לנתבעת, תוך 7 ימים, את המסמכים שפורטו בסעיפים 1(ה), 1(ז) ו-1(ח) לתצהיר גילוי המסמכים, וכן תגיש לבית המשפט העתק ממסמכים אלה בתוך אותו מועד.
5.באשר להעמדת גוף התאורה לבדיקת הנתבעת, גם בעניין זה, לא ניתן בשלב זה של הדיון לחייב את התובעת להציג פריטים שלטענתה אינם מצויים בידיה. על הנתבעת, אפוא, לבדוק את אותם חלקים שהתובעת תעמיד לרשות הנתבעת.
א. התובעת תגיש תצהירי עדות ראשית עד ליום 01.06.17.
ב. הנתבעת תגיש תצהירי עדות ראשית עד ליום 15.09.17.